Koordinatės: 37°48′35.3″ p. pl. 144°57′53.2″ r. ilg.﻿ / ﻿37.809806°š. pl. 144.964778°r. ilg.﻿ / 37.809806; 144.964778

| Viktorijos valstijos biblioteka |
| --- |
|  |
|  |
| **Įkurta** | 1854 |
| **Vieta** | Melburnas, Australija Australija |
| **Lankytojai** | 1,9 mln. (2018/19) |
| **Bibliotekos fondas** | 2,4 mln. vnt. (2019) |
| **Darbuotojai** | 341 |
| **Generalinė direktorė** | Kate Torney |
| **Interneto svetainė** | www.slv.vic.gov.au |

**Viktorijos valstijos biblioteka** (angl. *State Library Victoria*) – Viktorijos valstijos centrinė biblioteka Melburne, Australijoje. Seniausia Australijos viešoji biblioteka, viena iš pirmųjų nemokamų bibliotekų pasaulyje. Įkurta 1854 m. kaip Melburno viešoji biblioteka. Bibliotekos fondus sudaro daugiau nei 2 mln. knygų ir 350 tūkst. nuotraukų, rankraščių, žemėlapių ir laikraščių. Ypatingas dėmesys skiriamas su Viktorijos valstija susijusiai medžiagai: bibliotekoje saugomi Melburno įkūrėjų Džono Batmano (*John Bathman*) ir Džono Foknerio (*John Fawkner*) dienoraščiai, kapitono Džeimso Kuko užrašai (foliantai), legendinio australų plėšiko Nedo Kelio ginklai. Biblioteka įsikūrusi Melburno centre, užima miesto kvartalą tarp Svonstono, La Trobo, Raselo ir Mažosios Lonsdeilio gatvių.

Istorija
--------

1853 m. Viktorijos vyriausybė priėmė sprendimą statyti bendrą pastatą Melburno bibliotekai, muziejui ir galerijai. Pagal architekto Džozefo Rido (*Joseph Reed*) projektą 1854–1856 m. pastatyta pirmoji – centrinė Svonstono gatvės sparno dalis. Biblioteka buvo nemokama, turėjo 3 800 knygų, ir ją galėjo lankyti visi, sulaukę 14 metų, su švariomis rankomis.

Per ateinančius dešimtmečius biblioteka pamažu buvo plečiama, statomi priestatai. Paskutinis priestatas baigtas statyti tik 1992 m. 1968 m. iš bibliotekos pastato išsikėlė Viktorijos nacionalinė galerija, 1977 m. – Viktorijos valstijos archyvas, iki 2000 m. – Melburno muziejus. XXI a. pr. bibliotekoje įrengtos parodų salės, 2010 m. bibliotekos pietiniame sparne atidarytas Lonely Planet leidyklos steigėjų vardu pavadintas „Vilerių literatūros centras" (*Wheeler Center*).

Skaityklos
----------

Veja prie bibliotekos pagrindinio įėjimo – populiari darbininkų ir gretimo RMIT universiteto studentų poilsio ir užkandžių vieta
**Kupolas** (*The Dome*), pastatytas 1913 m. skirtas milijonui knygų ir 600 skaitytojų. Nuo 2003 m. vadinamas **La Trobo skaitykla** (*La Trobe Reading Room*). Aštuonkampio plano 34,75 m skersmens ir tokio pat aukščio patalpa keletą mėnesių po atidarymo buvo didžiausias tokio tipo pastatas pasaulyje. Saugoma bibliotekos „Australiana" kolekcija: daugiausiai medžiaga, susijusi su Viktorijos valstijos istorija, literatūra, kultūra, biografijomis, kelionėmis ir aborigenų kultūros tyrinėjimais.

Redmondo Bario skaitykla
**Šachmatų skaitykloje** (*Chess Reading Room*) saugoma su šachmatais susijusi medžiaga, įrengti staliukai su šachmatų lentomis.

**Redmondo Bario skaitykloje** (*Redmond Barry Reading Room*) yra šiuolaikinės knygos ir periodiniai leidiniai, kompiuteriai su interneto prieiga. Prieš aukštųjų mokyklų egzaminus tai – judriausia bibliotekos skaitykla.

**Paveldo rinkinių skaitykloje** (*Heritage Collections Reading Room*) įėjimas ribotas, pagal susitarimą. Skaitykla skirta tik skaitymui, joje nėra saugomų fondų, tik senųjų Melburno žemėlapių kopijos.

**Meno rinkinių skaitykloje** (*Arts Collection Reading Room*) saugomos su daile, muzika ir scenos menu susijusios knygos, periodiniai leidiniai ir garso bei vaizdo įrašai.

**Genealogijos skaitykloje** (*Genealogy Reading Room*) prieinami su genealogija susiję mikrofilmai, mikrokortos, spausdinta medžiaga, duomenų bazės ir biografijos (gimimo, mirties, santuokų, kapinių ir imigracijos įrašai, rinkėjų sąrašai; daugiausia – Australijos, Naujosios Zelandijos ir Didžiosios Britanijos genealoginiai šaltiniai). 

**Laikraščių skaitykloje** (*Newspaper Reading Room*) saugomos Viktorijos, Australijos ir kai kurių pasaulio periodinių leidinių mikrofilmuotos kopijos.

Šaltiniai
---------

1. ↑  *Annual Report 2018–19*, Library Board of Victoria, p. 4. Archyvuota 2020-05-14. Nuoroda tikrinta 2020-05-14.
2. ↑  *Annual Report 2018–19*, Library Board of Victoria, p. 30. Archyvuota 2020-05-14. Nuoroda tikrinta 2020-05-14.
3. ↑  *Annual Report 2018–19*, Library Board of Victoria, p. 40. Archyvuota 2020-05-14. Nuoroda tikrinta 2020-05-14.
4. ↑  *State Library Victoria welcomes new CEO Kate Torney*, State Library Victoria, 2015-11-18. Nuoroda tikrinta 2020-11-07.
5. ↑  *History and vision*, State Library Victoria. Archyvuota 2020-05-08. Nuoroda tikrinta 2020-05-14.
6. ↑  *A Visit to the Public Library*, The Age, 1856 m. liepos 23 d. Nuoroda tikrinta 2020-05-04.
7. ↑  *The history of the State Library of Victoria, Building Timeline*, State Library Victoria. Archyvuota 2019-04-04. Nuoroda tikrinta 2020-05-14.
8. ↑  *The Dome*, The La Trobe Journal, State Library of Victoria. Archyvuota 2015-03-24. Nuoroda tikrinta 2020-05-04.
9. ↑  *State Library of Victoria*, OnlyMelbourne. Archyvuota 2018-04-10. Nuoroda tikrinta 2020-05-14.

Nuorodos
--------

|  |  |
| --- | --- |
|  | **Vikiteka: Viktorijos valstijos biblioteka** – vaizdinė ir garsinė medžiaga  |

* Oficialus tinklalapis Archyvuota kopija 2011-08-07 iš Wayback Machine projekto.
* Vilerių literatūros centras Archyvuota kopija 2020-05-13 iš Wayback Machine projekto.